[Innocentius Episcopus, servus servorum Dei, dilecto filio Petro Cluniacensi Abbati, ejusque fratribus tam præsentibus, quàm futuris regulariter substituendis in perpetuum. Ad hoc in Apostolicæ sedis regimine, disponente Deo, promoti sumus, ut piis votis assensum præbere, auresque nostras inclinare justis petitionibus debeamus. Quia sicut injusta poscentibus nullus est tribuendus effectus, ita legitima et justa postulantium non est differenda possessio. Eapropter, dilecti in Domino filii, vestris justis postulationibus gratum impertientes assensum, Manerium de Letdecumba, quemadmodum ab illustri viro Stephano Anglorum Rege, cum consuetudinibus et libertatibus illi pertinentibus, et omnibus suis appendiciis, de proprio dominio suo vobis devotionis intuitu concessum est, et scripto suo firmatum; pro centum videlicet Marcis argenti, quas Henricus bonæ memoriæ Anglorum Rex prædecessor illius, de thesauro suo annis singulis persolvendis vobis concesserat: auctoritate Apostolica vobis, et per vos Cluniacensi Monasterio confirmamus, et præsentis scripti pagina communimus. Si qua igitur in futurum Ecclesiastica sæcularisve persona hujus nostræ confirmationis paginam sciens, contra eam temerè venire tentaverit; secundò tertióve commonita, si non satisfactione congrua emendaverit, potestatis, honorisque sui dignitate careat, reamque se divino judicio existere de perpetrata iniquitate cognoscat, et à sacratissimo corpore ac sanguine Dei et Domini nostri Jesu Christi Redemptoris aliena fiat, atque in extremo examine districtæ ultioni subjaceat. Observantibus autem sit pax Domini nostri Jesu Christi, quatinus et hic fructum bonæ actionis percipiant, et apud districtum judicem præmia æternæ pacis inveniant. Amen. Amen. Amen. Ego INNOCENTIUS Catholicæ Ecclesiæ Episcopus. Ego Conradus Sabinensis Episcopus. Ego Albericus Hostiensis Episcopus. Ego Martinus Presbyter Card. tit. S. Stephani. Ego Statius Presbyter Card. tit. S. Savinæ. Ego Guido Presbyter Card. tit. S. Grisogoni. Ego Goizo Presbyter Card. tit. S. Ceciliæ. Ego Hubaldus Presb. Card. tit. SS. Joannis et Pauli. Ego Rainerus Presbyter Card. tit. S. Priscæ. Ego Otto Diac. Card. S. Georgii ad velum aureum. Ego Guido Diac. Card. SS. Cosmæ et Damiani. Ego Gerardus Diac. Card. S. Mariæ in Domnica. Ego Octavianus Diac. Card. S. Nicolai in Carcere. Ego Petrus Diaconus Card. S. Mariæ in Porticu. Datum in Monte Tiburtino per manum Gerardi S. R. E. Presbyteri Cardinalis ac Bibliothecarii XIV. Kalendas Junii, Indict. V. Incarnationis Dominicæ anno M. C. XLII. Pontificatus verò Domni Innocentii secundi Papæ anno XIII.]